
2013 M. LIETUVA PIRMININKAUS ES TARYBAI

2013 m. gegužės 30 d. pranešimas VIR

Europos Parlamento delegacija: pirmininkavimo laikotarpiu Lietuva vaidins svarbų vaidmenį ES vykdomoje laisvosios prekybos plėtojimo politikoje
Artėjant Lietuvos pirmininkavimui Europos Sąjungos (ES) Tarybai, Seime apsilankė Europos Parlamento Tarptautinės prekybos komiteto narių delegacija. Susitikime su Seimo nariais ji aptarė ES vykdomą laisvosios prekybos tarp ES ir trečiųjų šalių plėtojimo politiką, ypač daug dėmesio skirdami ES derybų dėl laisvosios prekybos sutarties su JAV procesui.
Delegacijos vadovas, šio komiteto pirmininkas Vitalas Moreira (Vital Moreira) pabrėžė, kad Lietuva yra puikiai pasirengusi pirmininkauti ES Tarybai ir turės unikalią galimybę bendradarbiauti su ES valstybių narių nacionaliniais parlamentais, plėtojant ES tarptautinės prekybos politiką. „Lietuvai pirmininkaujant ES Tarybai, bus sprendžiama daugybė su laisvąja prekyba susijusių klausimų. Tai ir santykiai su Rytų partnerystės valstybėmis, ir progresas, susijęs su laisvosios prekybos sutartimis tarp ES ir strateginių partnerių“, – kalbėjo svečias. 

Delegacijos narių tvirtinimu, ES laisvosios prekybos sutartys su trečiosiomis šalimis tampa ypač svarbios sunkiais ekonominiais laikais. Sudarius tokias sutartis būtų sukuriama šimtai tūkstančių naujų darbo vietų, skatinamas ekonomikos augimas ir konkurencija. Susitikime pažymėta, kad ES vykdoma politika dėl laisvosios prekybos sutarčių yra aktuali visų ES valstybių narių piliečiams ir šiuo klausimu jie turi būti šviečiami.
Seimo Pirmininko pavaduotojas, Europos reikalų komiteto pirmininkas Gediminas Kirkilas atkreipė dėmesį į tai, kad viena iš prioritetinių Lietuvos pirmininkavimo ES Tarybai sričių yra Rytų partnerystė, ir Lietuva atidžiai stebi politinę situaciją Ukrainoje. „Dėl Ukrainos Lietuva laikosi pozicijos, kad jeigu bus pasirašyta ES ir Ukrainos asociacijos sutartis, kuri nėra narystės sutartis, mes turėsime daugiau galimybių daryti įtaką Ukrainai, siekiant intensyvesnių demokratinių reformų“, – kalbėjo jis. 

„Laisvoji prekyba – Vakarų kultūros mentaliteto dalis ir šį mentalitetą mes turime išplėsti, – sakė Seimo Pirmininko pavaduotojas, Europos reikalų komiteto pirmininko pavaduotojas Petras Auštrevičius. – Reikia daugiau laisvosios prekybos tarp ES ir JAV bei kitų strateginių partnerių, nes tai visoms pusėms padėtų lengviau išbristi iš krizės. Tokia ES politikos linija turi būti prioritetas, laisvoji prekyba visada kuria darbo vietas abiejose Atlanto pusėse. Juk ir ES bendroji rinka, pagrįsta laisvu judėjimu, sukuria didžiąją dalį ES gerovės.“
Šiuo metu ES siekia sėkmingai užbaigti derybas dėl laisvosios prekybos su Kanada sutarties. Pasiekta pažanga dvišalėse derybose su Pietryčių Azijos šalių asociacijos (ASEAN) valstybėmis narėmis (Vietnamu, Tailandu ir Malaizija), kurios pasižymi kylančia, augimą kuriančia ekonomika. Laukiama derybų su JAV ir Japonija dėl laisvosios prekybos sutarties pradžios. Galima derybų su Kinija dėl europinio lygmens investicijų sutarties pradžia.

Europos Parlamento Tarptautinės prekybos komiteto narių delegaciją sudarė: šio komiteto pirmininkas Vitalas Moreira (Portugalija), Europos Parlamento Socialistų ir demokratų pažangiojo aljanso frakcija; komiteto narė Laima Liucija Andrikienė (Lietuva), Europos liaudies partijos (krikščionių demokratų) frakcija; Peteris Štastny (Peter Štastny) (Slovakija), Europos liaudies partijos (krikščionių demokratų) frakcija.

Tarptautinės prekybos komitetas – vienas iš Europos Parlamento komitetų, kuris atsakingas už klausimus, susijusius su ES bendros prekybos politikos formavimu ir įgyvendinimu bei jos išorės ekonominiais santykiais. 

Seimo Pirmininko pavaduotojo G. Kirkilo patarėja 

